CELEX: 62009TN0465
Language: el
Date: 2009-11-19 00:00:00
Title: Υπόθεση T-465/09: Προσφυγή-αγωγή του Ι. Jurašinović κατά του Συμβουλίου που ασκήθηκε στις 19 Νοεμβρίου 2009

30.1.2010   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 24/59
            
         Προσφυγή-αγωγή του Ι. Jurašinović κατά του Συμβουλίου που ασκήθηκε στις 19 Νοεμβρίου 2009
   (Υπόθεση T-465/09)
   2010/C 24/105
   Γλώσσα διαδικασίας: η γαλλική
   
      Διάδικοι
   
   
      Προσφεύγων-ενάγων: Ivan Jurašinović (Angers, Γαλλία) (εκπρόσωπος: M. Jarry, δικηγόρος)
   
      Καθού-εναγόμενο: Συμβούλιο της Ευρωπαϊκής Ένωσης
   
      Αιτήματος του προσφεύγοντος-ενάγοντος
   
   Ο προσφεύγων-ενάγων ζητεί από Πρωτοδικείο:
   
               —
            
            
               να ακυρώσει την από 22 Σεπτεμβρίου 2009 απόφαση με την οποία δόθηκε στον προσφεύγοντα-ενάγοντα άδεια μερικής μόνον προσβάσεως στα εξής έγγραφα: Εκθέσεις των παρατηρητών της Ευρωπαϊκής Ένωσης που ήσαν παρόντες στην Κροατία, στην περιοχή του Knin, από την 1 μέχρι τις 31 Αυγούστου 1995·
            
         
               —
            
            
               να υποχρεώσει τη Γενική Γραμματεία του Συμβουλίου της ΕΕ να του επιτρέψει την πρόσβαση στην ηλεκτρονική μορφή του συνόλου των ζητηθέντων εγγράφων·
            
         
               —
            
            
               να υποχρεώσει το Συμβούλιο της ΕΕ να καταβάλει στον προσφεύγοντα-ενάγοντα ποσόν 2 000 ευρώ εκτός φόρων, ήτοι ποσόν 2 392 ευρώ περιλαμβανομένων των φόρων, ως αποζημίωση για τη διαδικασία εντόκως, με το επιτόκιο της Ευρωπαϊκής Κεντρικής Τράπεζας (ΕΚΤ) κατά την ημερομηνία πρωτοκολλήσεως του δικογράφου της προσφυγής-αγωγής.
            
         
      Λόγοι και κύρια επιχειρήματα
   
   Με την παρούσα προσφυγή-αγωγή (στο εξής: προσφυγή), ο προσφεύγων-ενάγων (στο εξής: προσφεύγων) ζητεί την ακύρωση της από 22 Σεπτεμβρίου 2009 αποφάσεως με την οποία δεν του επιτράπηκε πλήρως η πρόσβαση στις εκθέσεις των παρατηρητών της Ευρωπαϊκής Ένωσης που ήσαν παρόντες στην Κροατία, στην περιοχή του Knin, από την 1 μέχρι τις 31 Αυγούστου 1995.
   Προς στήριξη της προσφυγής του, ο προσφεύγων προβάλλει τρεις λόγους αντλούμενους από:
   
               —
            
            
               ανυπαρξία προσβολής της προστασίας του δημοσίου συμφέροντος όσον αφορά τις διεθνείς σχέσεις κατά το άρθρο 4, παράγραφος 1, του κανονισμού (ΕΚ) 1049/2001 (1), καθόσον:
               
                           —
                        
                        
                           τα εν λόγω έγγραφα δεν μπορούν να τύχουν καμίας συγκεκριμένης προστασίας· και
                        
                     
                           —
                        
                        
                           ακόμη και αν υποτεθεί ότι τα ζητηθέντα έγγραφα μπορεί να τύχουν συγκεκριμένης προστασίας, το άρθρο 4, παράγραφος 7, του κανονισμού 1049/2001 προβλέπει ότι «οι εξαιρέσεις που περιέχονται στις παραγράφους 1 έως 3 εφαρμόζονται μόνον ενόσω η προστασία δικαιολογείται ως εκ του περιεχομένου του εγγράφου». Ωστόσο, έχει ήδη παρέλθει το ήμισυ της μέγιστης περιόδου της προστασίας του άρθρου 4, παράγραφος 7, γεγονός το οποίο δικαιολογεί τη χορήγηση άδειας προσβάσεως στα ζητηθέντα έγγραφα·
                        
                     
                           —
                        
                        
                           τέλος, τα έγγραφα των οποίων ζητείται η κοινοποίηση δεν είναι ευαίσθητα έγγραφα κατά την έννοια του άρθρου 9 του κανονισμού 1049/2001·
                        
                     
         
               —
            
            
               ανυπαρξία προσβολής της δημόσιας ασφάλειας κατά το άρθρο 4, παράγραφος 1, του κανονισμού 1049/2001 καθόσον:
               
                           —
                        
                        
                           δεν ασκεί επιρροή το γεγονός ότι στα έγγραφα αυτά εκφράστηκαν τρίτοι «εμπιστευτικώς», διότι ο κανονισμός 1049/2001 δεν δίνει στα θεσμικά όργανα τη δυνατότητα να αρνούνται την πρόσβαση σε έγγραφα για την προστασία υποθετικών «τρίτων»·
                        
                     
                           —
                        
                        
                           η επιχειρηματολογία του Συμβουλίου προς «προστασία» της σωματικής ακεραιότητας παρατηρητών, μαρτύρων και πηγών χαρακτηρίζει βούληση προστασίας των ιδιωτικών συμφερόντων των προσώπων αυτών και δεν αφορά τη δημόσια ασφάλεια· και
                        
                     
                           —
                        
                        
                           το Συμβούλιο έχει πάντοτε τη δυνατότητα, για να συνδυάσει τη μέριμνα διακριτικότητας έναντι ορισμένων προσώπων και την τήρηση του συμφέροντος του κοινού, να περιορίσει την πρόσβαση του κοινού στα ζητούμενα έγγραφα εξαλείφοντας, από τα εν λόγω έγγραφα, τις ονομαστικές αναφορές βάσει των οποίων μπορούν να προσδιοριστούν «τρίτοι».
                        
                     
         
               —
            
            
               ύπαρξη προγενέστερης δημοσιοποιήσεως των ζητηθέντων εγγράφων.
            
         
      (1)  Κανονισμός (ΕΚ) 1049/2001 του Ευρωπαϊκού Κοινοβουλίου και του Συμβουλίου, της 30ής Μαΐου 2001, για την πρόσβαση του κοινού στα έγγραφα του Ευρωπαϊκού Κοινοβουλίου, του Συμβουλίου και της Επιτροπής (ΕΕ L 145, σ. 43).